風水洞
作者：司馬槱
朝代：宋

paragraphs: 藤梢蔓荒寒，蘚花陰空青。
窈窕石竇中，兩耳風雨并。
初聞聲蕭騷，活火急銅瓶。
再聽逗餘響，萬羽起寒汀。
我疑此山空，石脚連滄溟。
中有蛟龍蟄，鼻息隠雷霆。
又迓仙翁去，丹竈留巖扃。
至今爐鼎中，水火爭不停。
山前老比丘，霜眉眼如螢。
能傳古老語，濯我耳昕醒。
便欲慰塵凡，脫我隨爽靈。